ཕྱི་ལོ་༡༩༥༩ལོའི་དུས་འགྱུར་ཆེན་པོའི་སྐབས་སུ་རྒན་དཔལ་ཚུལ་དམ་པའི་ཁྱིམ་འཁོར་དང་བཅས་པ་རྒྱ་གར་དུ་བྲོས་བྱོལ་ལ་ཕེབས་ནས་ལྭ་དགས་ལ་ལོ་གཉིས་ཙམ་བཞུགས།དེ་ནས་ཕྱི་ལོ་༡༩༦༢ནས་༦༧བར་ལོ་དྲུག་ཙམ་རིང་རྒྱ་གར་ཧི་མ་ཅལ་གྱི་མངའ་ཁོངས་སུ་གཏོགས་པའི་ལུང་པ་མ་ན་ལིར་བཞུགས།ལྭ་དགས་དང་མ་ན་ལིར་བཞུགས་རིང་ཕྱག་རྩོམ་དང་དཔེ་འཁྲིད་སོགས་གནང་།ཕྱི་ལོ་༡༩༦༧ལོར་རྒན་དམ་པ་ཁོང་གི་ཁྱིམ་འཁོར་དང་བཅས་པ་རྒྱ་གར་ཧི་མ་ཅལ་གྱི་མངའ་ཁོངས་སུ་གཞིས་ཆགས་པའི་བོན་གཞིས་དོ་ལན་ཇིར་གནས་སྤོས་བྱས།༡༩༦༩ལོར་ཁུ་ནུ་བླ་མ་བསོད་ནམས་འབྲུག་རྒྱལ་གྱིས་གྲུབ་ཆེན་བརྒྱད་བཅུའི་ལྡེབ་རིས་རྙིང་པ་ཁ་མ་གསལ་བ་རྣམས་གསལ་དུ་གཏོང་བའི་དོན་དུ་ཆེད་མངགས་རྒན་དམ་པ་དཔལ་ཚུལ་ཁུ་ནུ་རུ་གདན་འདྲེན་ཞུས།དེ་ཡང་ཁུ་ནུ་བླ་མ་བསོད་ནམས་འབྲུག་རྒྱལ་གྱིས་གསུངས་དོན་ལྟར་ན།སྤྱིར་ལྷ་བཟོ་མང་པོ་ཡོད་རེད་དེ།དོ་ཧ་དཔེ་ཆ་ནང་གསལ་གྱི་གྲུབ་ཆེན་བརྒྱད་བཅུའི་ལྡེབ་རིས་བྲིས་ཤེས་མཁན་རྒན་དཔལ་ཚུལ་མ་གཏོགས་མེད་པས་ཆེད་མངགས་གདན་འདྲེན་ཞུས་དགོས་པའང་རྒྱུ་མཚན་དེའི་ཕྱིར་ཡིན་པ་གསུངས་འདུགདེའི་དུས་རྒན་དམ་པ་དཔལ་ཚུལ་མཉམ་དུ་ཕ་དམ་པ་བསོད་ནམས་གྲགས་པ་དང་འདས་པོ་བསྟན་པ་ཡེ་ཤེས་དང་རྒན་དམ་པའི་བུ་མོ་རིགས་རྒྱུད་བཅས་ཡོད།ཁྱིམ་འཁོར་དང་བཅས་པ་ལོ་དེའི་སྔ་ཕྱིའི་་ཟླ་འཁོར་ཁ་ཤས་རིང་ལྷ་བྲིས་ནས་དེར་བཞུགས།སྐུ་ཚེ་ཐམ་ཕྱི་ལོ་༡༩༧༡ལོར་བོན་གཞིས་དོ་ལན་ཇིར་སྐུ་ལ་སྙུང་གཞི་བཞེས་ནས་སྐུ་ཞི་བར་གཤེགས།དམ་པ་གང་ཉིད་རྒྱ་གར་ལ་ཕེབས་པའི་སྐབས་སུ་ཕུར་པ་སྒྲུབ་སྐོར།ཞི་ཁྲོ་སྒྲུབ་སྐོར།ཀུན་རིག་ལས་བཞི་རྒྱུན་ལྔ།བྱམས་མའི་སྒྲུབ་སྐོར།ཤིང་པར་ཅན་དཔེ་ཆ་ཚོམ་བུ་སོགས་མཉམ་དུ་ད་དུང་དཔེ་ཆ་འགའ་ཡོད་ཚོད་འདུགབསྣམས་རྒྱུ་ཡོད།།ཕྱིས་སུ་དམ་པ་གང་ཉིད་འདས་པའི་རྗེས་སུ།ཕྱག་དཔེ་དེ་དག་ཡོངས་འཛིན་རིན་པོ་ཆེ་དང་།བརྩོན་འགྲུས་རིན་པོ་ཆེ་དང་།དཔལ་གཤེན་བསྟན་སྨན་རིའི་དགོན་བཅས་ལ་ཕ་དམ་པ་བསོད་ནམས་གྲགས་པས་ཆ་ཚང་བ་ཕུལ་འདུག